Liikenne- ja viestintäministeriö

kirjaamo@lvm.fi

risto.saari@lvm.fi

Lausuntopyyntönne 21. helmikuuta / LVM/1695/03/2016

**SAK:n lausunto raideliikennelaista ja liikenteen palveluista annettujen lakien muuttamisesta**

SAK kiittää mahdollisuudesta lausua raideliikennelain muutoksesta.

**Suorahankintamahdollisuutta ei kannata etukäteen rajata pois.**

SAK ei pidä tarkoituksenmukaisena, että Suomi rajoittaisi EU:n palvelusopimusasetuksen suomia mahdollisuuksia käyttää suorahankintasopimuksia henkilöliikenteen hankinnoissa rautateillä.

PSA 5 artiklan 4 a kohdan mukainen suorahankinta on kunkin jäsenmaan

tarkasti rajattu oikeus käyttää sitä. Se ei ole siis velvollisuus.

PSA:ssa käyttö on rajattu vain niihin tilanteisiin, jossa suorahankinnalla saadaan liikennepalvelu järjestettyä kustannustehokkaammin. Lisäksi viranomaisen pitää tarkkaan kyetä osoittamaan suorahankinnan olevan kilpailua edullisempi vaihtoehto. Suorahankinnan kielto siis vain rajaisi tulevaisuuden päätöksentekijöiden vaihtoehtoja, eikä toisi mitään lisäarvoa nykyhetkeen. Kieltotarve kuvastaa pikemminkin halusta julistautua kilpailun avaamisen ehdottomaksi kannattajaksi kuin pyrkimyksestä pragmaattiseen lainsäädäntötyöhön.

**Ratakapasiteetin jakaminen**

Lakiluonnoksen mukaan jatkossa ratakapasiteettia voisi hakea myös muun muassa rahdin lähettäjä tai vastaanottaja. Nämä tahot voisivat myöhemmin luovuttaa ratakapasiteetin valitsemalleen rautatieoperaattorille.

Suomen yksiraiteisella rataverkolla on tärkeää varmistaa, ettei synnytetä kannusteita ratakapasiteetin ylivaraamiseen.

On selkeämpää, että rautatieyritykset hakevat kapasiteettia eikä hakijamäärää tarpeettomasti kasvateta ulkopuolisilla toimijoilla.

Investoinnit raidekapasiteettiin ovat aina mittavia yhteiskunnallisia investointeja, jolloin kaikin keinoin tulee tavoitella korkeita käyttöasteita.

Nykyjärjestelmän kiistaton etu teollisuudelle on ollut se, että kapasiteettia on kyetty jakamaan joustavasti sekä lyhyin varoajoin. Toimijoiden merkittävä lisääntyminen rajoittaisi joustomahdollisuuksia.

Lakiluonnokseen kirjattu viiden päivän käsittelyaika ratakapasiteetin jakamisesta kiireellisissä tilanteissa. Hakemukset tulee kuitenkin käsitellä välittömästi, jotta häiriötilanteet voidaan henkilöliikenteessä hoitaa sujuvasti asiakkaiden parhaaksi.

Suomen Ammattiliittojen Keskusjärjestö SAK ry